ועדת הכלכלה, כנסת 16, פרוטוקול מספר 600, 2006-03-21 12:00

אמנון כהן: אני מתכבד לפתוח את ישיבת ועדת הכלכלה.

אמנון כהן: על סדר היום תקנות התעבורה (תיקון), התשס"ו-2006, בדבר הסדרת השימוש ברכי-נוע.

עוזי יצחקי: בלועזית: Segway.

אמנון כהן: אני מקדם בברכה את הדיון בנושא זה.

אמנון כהן: קיבלתי הרבה פניות בטלפון על הצורך להתאים את התקנות לשוק, למשק ולאנשים, בטענה כי הנושא הזה חיוני מאוד ושימושי.

אמנון כהן: הבנתי שזה עבר ניסוי, פיילוט בכל מיני מקומות.

אמנון כהן: המכשיר הזה כמובן שימושי וטוב, וגם תורם לאיכות הסביבה כי הוא לא מזהם.

אמנון כהן: אם נצליח להוריד חלק מן הרכבים מהכבישים כתוצאה מהשימוש ברכי-נוע זה רק לברכה.

אליעזר כהן: אני מבקש שיירשם בפרוטוקול שנהגתי במכשיר הזה אל משרדו של שר התחבורה לשעבר מר אביגדור ליברמן, נתתי לו לתמרן אתו והוא נהג בו, התרשם ממנו ואמר: "וואללה, הייתי קונה אחד כזה".

אליעזר כהן: זה כל מה שהיה לי להגיד.

אליעזר כהן: לא אפריע לך יותר בדיון, אדוני היושב-ראש.

אמנון כהן: אמרו לי שמישהי במשרדו נפגעה אז.

אליעזר כהן: לא נפגע אף אחד.

אליעזר כהן: מי שתהיה כעת חברת כנסת, אסתרינה, נפלה, וזה המקרה הכי גרוע שנתקלתי בו אי פעם ממי שנהג בכלי הזה.

אליעזר כהן: לעומתה חברת הכנסת קולט אביטל עלתה על הרכי-נוע, נסעה בו ועשתה תמרונים.

אליעזר כהן: לא אפריע לך יותר בדיון.

אליעזר כהן: אני מבין שהמגמה חיובית.

אמנון כהן: אני לומד את הנושא.

אמנון כהן: עלינו ללמוד את הצדדים הבטיחותיים ולבדוק.

אליעזר כהן: למדתי את הנושא שעתיים ואצביע בעד.

אליעזר כהן: מרגע זה אשב כאן בשקט ולא אפתח את הפה עד ההצבעה.

אמנון כהן: משרד התחבורה, בבקשה.

עוזי יצחקי: המכשיר נקרא בלעז Segway, ולפני כמה שבועות נאותה האקדמיה ללשון העברית להחליט על מילה עברית: "רכי-נוע", מילה שנבחרה מבין כמה אפשרויות.

עוזי יצחקי: השם נבחר מכיוון שאדם רוכן ואז שומר על שיווי המשקל ומתקדם עם המכשיר.

עוזי יצחקי: זה מכשיר שהוא כלי עזר להליכה, מכשיר נפוץ בעולם, גם בארצות-הברית וגם באירופה.

עוזי יצחקי: אפילו במרכז פריז יש סיורים על רכי-נוע.

אמנון כהן: אבל יש שם מדרכות מיוחדות עליהן אנשים יכולים לנסוע.

אמנון כהן: כאן יצטרכו לנסוע על אותה מדרכה בה אנשים הולכים ברגל.

עוזי יצחקי: לא רק על מדרכות מיוחדות, גם במדרכות רגילות אנשים נוסעים ברכי-נוע.

עוזי יצחקי: בסך הכול מדובר במכשיר קל לתפעול, לא מסורבל.

עוזי יצחקי: כפי שתראה בתקנה, נוסעים על מדרכה, פרט למקום בו יש מכשול כלשהו – כפי שקבענו לגבי הקלנועית – ואז יורדים לכביש.

עוזי יצחקי: כעיקרון, נוסעים ברכי-נוע במקומות המיועדים להולכי רגל: מדרכות ושבילים.

אמנון כהן: ואיך זה פועל כשעולים או יורדים מהמדרכה?

עוזי יצחקי: אין בעיה, אדם יכול לרדת ולעלות: או על-ידי ירידה מהמכשיר או כשעדיין נמצא עליו, תלוי במיומנותו.

עוזי יצחקי: בסך הכול מדובר במכשיר טוב ובטיחותי, ידידותי לסביבה.

עוזי יצחקי: הוא עוזר ותומך באנשים עם מוגבלות.

עוזי יצחקי: בישראל, כפי שאמר חבר הכנסת כהן, קיבלנו את המכשיר עוד בזמן שחבר הכנסת אביגדור ליברמן היה שר התחבורה, כדי לבדוק אותו ולראות את מידת הבטיחות שלו ואת הקליטה שלו בארץ.

עוזי יצחקי: במשך תקופה מסוימת עשינו פיילוט.

עוזי יצחקי: בהתחלה אישרנו את זה במקומות סגורים בלבד, במה שנקרא "שטח תפעולי", לדוגמה ברשות שדות התעופה ובשטחים של בתי-חולים.

עוזי יצחקי: העניין הזה עבד יפה מאוד.

עוזי יצחקי: בדקנו את זה לאחר שנה ומצאנו שלא היתה שום תאונה.

עוזי יצחקי: היו חוות-דעת מצוינות, הן מבחינה בטיחותית והן מבחינת תועלת השימוש במכשיר.

עוזי יצחקי: לאחר מכן, בפברואר שנה שעברה, אישרנו את המכשיר גם בקבוצות עם מדריך מוסדר וזה עבד יפה מאוד.

עוזי יצחקי: אנחנו מקבלים דיווחים גם מקציני בטיחות וגם מאנשים שתפעלו את זה, שלא היתה שום תאונה וזה עובד מצוין.

עוזי יצחקי: לכן אנחנו מבקשים להסדיר את זה.

אמנון כהן: נער בן 16 מקבל מאביו רכי-נוע ונוהג בו לבית-הספר, אך לא רוצה לנהוג על המדרכה אלא על הכביש.

עוזי יצחקי: כמו בקלנועית, יחד עם המשטרה נגדיר מספר עבירות הנוגדות את התקנה ונקבע את העבירה.

עוזי יצחקי: נאכוף את זה ביחד עם המשטרה.

אמנון כהן: אם נאשר את התקנות, מתי ייכנסו לתוקף?

עוזי יצחקי: תוך 60 ימים ממועד פרסום התקנות.

אמנון כהן: איך הציבור יידע איך להשתמש, היכן מותר והיכן אסור להשתמש?

אמנון כהן: האם ציבור הקונים מקבל הדרכה כלשהי?

עוזי יצחקי: כן, בהחלט.

אמנון כהן: אני מבקש לדעת גם איך המשטרה נערכת אם אכן יהיה ביקוש רב לרכי-נוע והילדים ירצו להשתמש בכלי וההורים ירצו לקנות להם את הכלי כדי לחסוך להם את הטרחה היומית לסחוב את התיק.

אמנון כהן: האם אפשר להרכיב שם תא אחסון ולשים שם ציוד או שהתיק חייב להיות עליהם?

אמנון כהן: חשוב לי מאוד הנושא הבטיחותי.

אמנון כהן: אני חושש שילד שלא ירצה כל הזמן לעלות למדרכות ולרדת לכביש וכן הלאה יעדיף לנסוע בצד הכביש, כמו באופניים.

אמנון כהן: מה הדין?

אמנון כהן: איפה זה עומד?

דוד טל: האם כאשר אדם כזה נוסע בכביש הוא מהווה סכנה?

דוד טל: האם הוא מטרד לתנועה השוטפת?

דוד טל: מעבר לכך, האם יש הכשרה מינימלית?

דוד טל: אם הוא נוסע על הכביש אני רוצה מאוד שהוא יידע ששלט "עצור" זה יד ו"אין כניסה" זה שלט כזה ו"כביש חד-סטרי" זה שלט אחר.

דוד טל: אם אין לו הכשרה כזו אז אני בעצם נותן לו רשיון לסכן עצמו.

עוזי יצחקי: אבקש ממר אביהו בן-נון להסביר לנו אילו הדרכות האנשים המוכרים את המכשיר הזה נותנים, כי זה חלק מהתנאי שלנו לרישוי הרכי-נוע, שחייבים לתת הדרכה, לתת את כל המידע לאדם שירכוש את המכשיר, ולאחר מכן נציגי המשטרה יסבירו עלהאכיפה.

אביהו בן-נון: אנחנו עושים הדרכה מלאה והסמכה עם תעודות לכל מי שרוכש את הכלי הזה, ואם יש לו בני משפחה שרוצים לנסוע עליו אנחנו נותנים גם להם הדרכה.

אביהו בן-נון: זה מעין רשיון נהיגה שאנחנו מנפקים.

אביהו בן-נון: אנחנו מתחייבים שכל מי שרוכש את הכלי ועולה עליו יעבור הדרכה.

אמנון כהן: המשפחה רכשה כלי אחד ונוסעים בו 4-5 אנשים.

אמנון כהן: איך תדע שכל מי שנוסע בו עבר הכשרה?

אמנון כהן: ברכב אני יודע: אם אני קונה רכב ויש לי 4 ילדים, לכולם יש רשיון נהיגה, כולם מקבלים הכשרה מסוימת.

אמנון כהן: אבל אם אני רוכש את הרכי-נוע עבור בני בן ה-17, גם ילדים אחרים שלי ירצו לנהוג בו וגם אני ארצה מדי פעם להשתמש בו.

אמנון כהן: איך נוודא שכל המשתמשים בכלי עברו הכשרה?

אביהו בן-נון: כפי שאתה דואג לבן שלך כאשר הוא רוכב על אופניים, אתה רץ אתו ומחזיק אותו וחולף זמן עד שאתה מתיר לו לרכוב לבד על אופניים, תצטרך לדאוג להכשרתו גם בכלי הזה.

אביהו בן-נון: אבל מישהו מהמשפחה, זה שרוכש את כלי הרכב, יצטרך לעבור את כל ההסמכות ולקבל את כל ההכשרה.

אמנון כהן: איפה זה כתוב?

אביהו בן-נון: זה כתוב בנהלים שלנו.

דוד טל: אבל זה לא פותר לנו את הבעיה לגבי הירידה לכביש.

דוד טל: כפי שאמר היושב-ראש, אנחנו צריכים להבטיח במקום כלשהו, שכל מי שירכב על הרכי-נוע יידע את כל הכללים.

דוד טל: מצדך זה בסדר, אתה מוכן לתת את כל ההדרכה, אבל כלי הרכב יכול לעבור לחבר ולחברה ולידיד ולאחות ואז זה יוצא משליטתך.

דוד טל: לדעתי צריך לפתח מנגנון כלשהו שיימנע מאדם שלא עבר הדרכה מינימלית לרכוב על הרכי-נוע.

דוד טל: אם תאמרו לנו שנער בן 16 לומד תיאוריה בבית-הספר ועובר מבחן תיאוריה אז מבחינתי זה בסדר והוא יכול לעלות על הכביש.

אביהו בן-נון: עלייה לכביש מותרת רק במקום שאין בו מדרכה.

דוד טל: די שהאופציה הזאת קיימת.

דוד טל: אני חושש שאדם כזה ייכנס ב"אין כניסה" ויבוא רכב מהצד השני ויפגע בו.

דוד טל: הנהג הפוגע יגיד: לא העליתי על דעתי בכלל שאדם ייכנס ב"אין כניסה".

אביהו בן-נון: הרכי-נוע הוא לא כלי רכב אלא כלי עזר להליכה.

אביהו בן-נון: הוא הרבה פחות מסוכן מאופניים רגילים שאתה נותן לילד בן 10 או לילד בן 7 לרכוב עליהם.

אביהו בן-נון: הוא כלי שפועל אינסטינקטיבית: כאשר אדם רואה מכשול כלשהו ונרתע זה נעצר.

אביהו בן-נון: הנהיגה בו פשוטה מאוד ואינסטינקטיבית מאוד.

אביהו בן-נון: בעולם נותנים את זה לילדים בני 12 שנים ומעלה אך אצלנו הגבילו את זה לגיל 16 שנים, בין היתר בגלל שיקולים של מעורבות וידע בתחום התעבורתי והבנה שלא נוסעים ברכי-נוע על הכביש אלא רק במקומות המיועדים להולכי רגל.

אביהו בן-נון: זה גם לא תופס מקום רב יותר מהולך רגל.

דוד טל: טוב שזאת ההבנה, אבל יש אופציה לנסוע בכביש ואנחנו צריכים לתת לה מענה.

עוזי יצחקי: אותו דבר נכון גם לאופניים.

עוזי יצחקי: אז תגיד שבכל חנות למכירת אופניים ילמדו את התמרורים.

עוזי יצחקי: גם בקלנועית קבענו כך.

דוד טל: זה לא בדיוק אותו דבר, אבל אני לא רוצה להתווכח אתך.

אמנון כהן: משטרת ישראל, איך אתם נערכים?

רוני לוינגר: אנחנו נערכים לאכוף את התקנה, כפי שאמר סמנכ"ל משרד התחבורה.

רוני לוינגר: יש לנו כאן כלי הדומה מבחינת ההסדר בתקנות לקלנועית, אותן תקנות כמעט, אחת לאחת.

רוני לוינגר: בימים אלה סיימנו את הנוהל הפנימי שלנו, שכבר מופץ, לאכיפה לגבי הקלנועית, ונוהל דומה, בשינויים המחויבים, יהיה לגבי הכלי הזה.

רוני לוינגר: בעצם הדבר החשוב הוא אכיפת האיסור לנסיעה על הכביש.

רוני לוינגר: בתחומי קיבוץ או מושב, כפי שמופיע בתקנות, אגף משטרת התנועה לא נכנס כל שנייה ושם קשה לאכוף, אבל מבחינת הצירים הבטיחותיים והזרמת התנועה והיעדר הפרעה לתנועה הזורמת אנחנו בהחלט נאכוף את זה.

דוד טל: איך תנהג בי אם ארכב על דבר כזה ואכנס ב"אין כניסה"?

רוני לוינגר: אם תיסע בכביש, גם בכיוון התנועה, אאכוף נגדך.

דוד טל: האם תרשום לי דוח אם אסע ב"אין כניסה" על הכלי הזה?

רוני לוינגר: כן.

דוד טל: אני חוזר לשאלה הקודמת שלי, אם אני לא מכיר את השלט "אין כניסה" כיצד אמנע מלעבור עבירה?

רוני לוינגר: הדוח יינתן לא על הנסיעה ב"אין כניסה", אלא על הנסיעה על כביש.

רוני לוינגר: אסור לנסוע בכביש.

רוני לוינגר: מותר לרדת לכביש רק כאשר יש מכשול במדרכה.

דוד טל: אני גר ברחוב בו יש עמודי תאורה על מדרכה ברוחב 80 סנטימטר.

דוד טל: אני בוודאי לא יכול לרכוב שם, אז אסע על הכביש.

דוד טל: כאשר אני נוסע על הכביש, אם הרחוב שלי במקרה חד סטרי, אוכל להיכנס ב"אין כניסה".

דוד טל: האם תרשמו לי דוח?

רוני לוינגר: כפי שאמרתי, אנחנו נאכוף.

רוני לוינגר: בקטע הזה זה כמו לגבי אופניים.

דוד טל: אני לא יודע אם אתה אוכף לגבי אופניים.

דוד טל: לא ראיתי ולו פעם אחת שהמשטרה רשמה דוח למישהו שרכב על אופניים ב"אין כניסה".

רוני לוינגר: יש לנו תקנות בעניין זה, פרק שלם בתקנות התעבורה.

דוד טל: האם אדוני אומר לי שרשמתם אי פעם דוח על נסיעה ב"אין כניסה" באופניים?

דוד טל: האם כאן אתם לא תרשמו דוח?

דוד טל: זה מה שאני רוצה להבין.

דוד טל: אם תגיד לי "לא" אני מבין שזה בסדר וזה יעבור כך.

דוד טל: אין לנו התנגדות שזה יעבור, אבל אז אתה אומר שמותר לקלנועית ולרכי-נוע לנסוע ב"אין כניסה".

רוני לוינגר: זה צריך להיקבע בתקנות.

דוד טל: אתה מסכים אתי שזאת שאלה שצריכה להישאל.

שרית זוכוביצקי-אורי: "תקנות התעבורה (תיקון מס' ...), התשס"ו-2006 בתוקף סמכותי לפי סעיפים 6, 10 ו-70 לפקודת התעבורה (להלן – הפקודה), באישור ועדת הכלכלה של הכנסת לפי סעיף 21א(א) לחוק-יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה: תקנה 1 – תיקון תקנה 1 לתקנות התעבורה בתקנה 1 לתקנות התעבורה, התשכ"א-1961 (להלן – התקנות העיקריות), אחרי ההגדרה "רכב צדי" יבוא:"

אמנון כהן: מה זה "רכב צדי"?

שרית זוכוביצקי-אורי: ההגדרה מופיעה בתקנות התעבורה: "מיתקן להובלת אדם או מטען, המורכב על גלגל והמחובר לאופנוע מצדו".

שרית זוכוביצקי-אורי: ""רכי-נוע" – רכב מנועי בעל זוג גלגלים המחוברים בציר אחד המונע באמצעות מנוע חשמלי שנתקיימו בו כל אלה: (1) רוחבו הכולל אינו עולה על 65 ס"מ; (2) ההיגוי, העצירה והייצוב שלו נעשים באמצעות הטיית הגוף ומערכת ייצוב גירוסקופית חשמלית;"

דוד טל: "גירוסקופית" זה giro?

אביהו בן-נון: זה 5 giro שבודקים את היציבות 100 פעמים בשנייה.

שרית זוכוביצקי-אורי: "(3) הוא מיועד לנוסע אחד בלבד; (4) מהירותו המרבית המתוכננת בידי היצרן אינה עולה על 13 קילומטר לשעה; (5) משקלו העצמי אינו עולה על 45 ק"ג; (6) משקלו הכולל המותר אינו עולה על 160 ק"ג; (7) קיבל אישור ממעבדה מוסמכת לכך שהוא עומד בדרישות טכניות המפורטות בנוהל העומד לעיון הציבור באגף הרכב במשרד התחבורה בשעות העבודה הרגילות של המשרד בעניינים כמפורט להלן: (א) יציבות; (ב) נראות; (ג) מניעת החלקה.

שרית זוכוביצקי-אורי: "

אמנון כהן: יש למישהו הערות לתקנה 1?

אמנון כהן: אם אין, התקנה מאושרת.

שרית זוכוביצקי-אורי: תקנה 2 – הוספת סימן ב2' בפרק שני של חלק ב' "אחרי תקנה 39יא' לתקנות העיקריות יבוא: "סימן ב2': רכי-נוע 39יב – פטור מחובת רשיון רכב בעל רכי-נוע והנוהג בו פטור מחובת רישום ורישוי לפי סעיף 2 לפקודה.

שרית זוכוביצקי-אורי: 39יג – פטור מחובת רשיון נהיגה (א) הנוהג ברכי-נוע פטור מחובת רשיון נהיגה לפי סעיף 10 לפקודה.

שרית זוכוביצקי-אורי: 39יד – נהיגת הרכי-נוע (א) לא ינהג אדם ברכי-נוע אלא לאחר שמלאו לו שש עשרה שנים;"

דוד טל: למה לא "12 שנים"?

שרית זוכוביצקי-אורי: 16 שנים – זה גיל שמאפשר הבנה.

דוד טל: שמענו שברוב העולם מקובל גיל 12.

דוד טל: אני מבקש להבין מדוע קבעתם גיל 16.

דוד טל: זה לא שרירות המחשבה של השר או שלך, אז אני רוצה להבין מדוע.

עוזי יצחקי: זה נבדק על-יד ועדה.

עוזי יצחקי: בגיל 16 מגיעים לבגרות מסוימת ואז יכולים להפעיל את הכלי הזה.

אמנון כהן: עוד 3-4 שנים נבחן את הנושא המחדש, אם אפשר להוריד את הגיל.

אביהו בן-נון: אני סבור שזה רעיון טוב.

שרית זוכוביצקי-אורי: "(ב) לא ינהג אדם ברכי-נוע אלא אם מצבו הגופני והנפשי מאפשר לו להפעילה בבטחה; (ג) לא ינהג אדם ברכי-נוע אלא אם הוא בקיא בהפעלתה.

שרית זוכוביצקי-אורי: "

דוד טל: יש לי שאלה על תקנת משנה 39יד(ב).

דוד טל: בדיון הקודם אמרנו שאדם שרוצה רשיון צריך לעשות בדיקה רפואית, גופנית או נפשית.

דוד טל: אני לא יודע אם ילד בן 16 מודע לדברים הללו.

אמנון כהן: זה לא רשיון נהיגה.

דוד טל: אין כאן צורך ברשיון נהיגה, זאת הבעיה.

אמנון כהן: היית שואל אותו דבר על אופניים?

אמנון כהן: זה אותו דבר.

דוד טל: אני לא רוצה שום דבר.

דוד טל: אני רוצה שמה שכתוב כאן לא ייצור פרצה.

דוד טל: נוצרת פרצה משום שכתוב כאן "מצבו הגופני והנפשי".

דוד טל: אם כך כתוב אז מישהו צריך להגיד שהוא כשיר מבחינה נפשית או כשיר מבחינה גופנית.

דוד טל: מבחינתי ניתן למחוק את המשפט הזה, לא אתנגד, אבל אם זה כתוב צריכה סמכות מסוימת לקבוע שכל מי שנוהג בכלי הזה כשיר מבחינה גופנית ונפשית.

אמנון כהן: תהיה לכך השלכה גם על רכיבה על אופניים.

דוד טל: אני לא יודע אם תהיה השלכה, אבל על אופניים לא דנתי אף פעם.

דוד טל: אני דן בנושא הזה.

שרית זוכוביצקי-אורי: אם נדרוש את זה למעשה נחייב לעשות רשיון.

דוד טל: מי יקבע את זה?

דוד טל: זה יכול להיקבע רק בבדיקה.

דוד טל: אני מציע למחוק את זה.

שרית זוכוביצקי-אורי: בסדר, נמחק את תקנת משנה (ב).

אליעזר כהן: אני רוצה להגיד משפט אחד חשוב ביותר.

אליעזר כהן: כל המשתתפים בדיון, מי שלא בדק את המכשיר, צריכים להבין שהמכשיר הזה מבחינת הפעלתו והרכיבה עליו הוא מאופניים ומטה, לא מאופניים ומעלה.

אליעזר כהן: לרכיבה באופניים נדרש יותר שיווי משקל ובאופניים נדרשת תנופה.

אליעזר כהן: כאן ההפעלה פשוטה מאוד, נדרש רק לעלות ולרדת.

שרית זוכוביצקי-אורי: 39טו – תנועת הרכי-נוע ובטיחותה "(א) לא ינהג אדם ברכי-נוע בכביש אלא לשם חצייתו או אם הכביש בתחום מושב או קיבוץ.

שרית זוכוביצקי-אורי: "

אמנון כהן: למה?

שרית זוכוביצקי-אורי: הכלל הוא נסיעה על המדרכה, למעט בתחום מושב או קיבוץ.

דוד טל: מושב, קיבוץ, מושבה, קבוצה – כולם באותה קטגוריה.

שרית זוכוביצקי-אורי: "(ב) על אף האמור בתקנת משנה (א), מותר לנהוג ברכי-נוע בכביש שהוא בתחומי מושב או קיבוץ, או אם התקיים אחד מאלה: (1) אין לצד הכביש מדרכה; (2) לא ניתן לנסוע על המדרכה מפאת מידותיה, מצבה או מכשולים המצוים עליה; (3) לא ניתן בנסיעה ברכי-נוע לעלות על המדרכה או לרדת ממנה;"

רוני לוינגר: יש כאן טעות.

רוני לוינגר: צריך לומר: "בכביש שאינו בתחומי מושב או קיבוץ".

דוד טל: לגבי מושב או קיבוץ יש כבר הוראה בתקנת משנה (א).

שרית זוכוביצקי-אורי: "(ב) על אף האמור בתקנת משנה (א), מותר לנהוג ברכי-נוע בכביש שאינו בתחומי מושב או קיבוץ אם התקיים אחד מאלה: (1) אין לצד הכביש מדרכה; (2) לא ניתן לנסוע על המדרכה מפאת מידותיה, מצבה או מכשולים המצוים עליה; (3) לא ניתן בנסיעה ברכי-נוע לעלות על המדרכה או לרדת ממנה; (ג) לא ינהג אדם ברכי-נוע במהירות העולה על 13 קילומטר לשעה.

שרית זוכוביצקי-אורי: "

דוד טל: האם הרכי-נוע יכול לנוע במהירות העולה על 13 קילומטר לשעה?

דוד טל: מה המהירות המרבית שלו?

שרית זוכוביצקי-אורי: זאת המהירות המרבית של הרכי-נוע.

שרית זוכוביצקי-אורי: זה מותאם למהירות המרבית על-פי התכנון.

דוד טל: אז למה צריך להגיד את זה?

אמנון כהן: כי אולי יכניסו שיפורים בכלי.

עוזי יצחקי: אנחנו מאשרים כאן מהירות של 13 קילומטר לשעה בלבד.

אמנון כהן: האם יש הערות לתקנה 2?

אמנון כהן: אם לא, אנחנו מאשרים את התקנה, עם התיקונים שהוכנסו.

שרית זוכוביצקי-אורי: תקנה 3 – תחילה "תחילתן של תקנות אלה 60 ימים מיום פרסומן.

שרית זוכוביצקי-אורי: "

אמנון כהן: האם מספיקים לכם 60 ימים להיערכות?

שרית זוכוביצקי-אורי: כן.

שרית זוכוביצקי-אורי: גם עם 30 ימים אין לנו בעיה.

אמנון כהן: אל תמהרו, צריכה להיות תוכנית הכשרה.

אביהו בן-נון: אני מכשיר אותם תוך 20 דקות בזמן המכירה.

אליעזר כהן: אדוני היושב-ראש, אתה מוכרח לנסות את זה פעם.

דוד טל: לגבי מועד התחילה אין לי בעיה, אבל לא קיבלתי תשובה מהמשטרה כיצד היא אוכפת את הדברים הללו.

אמנון כהן: קודם כול, אנחנו מאשרים את תקנה 3: "תחילתן של תקנות אלה 30 ימים מיום פרסומן".

אמנון כהן: אישרנו את התקנות, אבל חבר הכנסת טל טרם קיבל תשובה על אופן אכיפת המשטרה.

אתי בנדלר: בנוסף לכך, אדוני, רצית להגביל את תוקף התקנות לתקופה של 3 שנים.

אמנון כהן: דיברתי על הגבלת הגיל, כי נאמר לי שבעולם משתמשים בכלי הזה גם ילדים מתחת לגיל 16 שנים.

אתי בנדלר: כלומר, אתה רוצה להגביל את תוקף תקנה 39יד(א) ל-3 שנים.

אמנון כהן: אני מבקש שהגיל ייבחן פעם נוספת בעוד 3 שנים.

שרית זוכוביצקי-אורי: למה צריך לקבוע את זה בתקנות?

שרית זוכוביצקי-אורי: עוד 3 שנים נשוב לכאן ונציג את השינויים.

אתי בנדלר: ואם לא תבואו, אם במקרה מישהו ישכח?

אמנון כהן: התקנות מאושרות ל-3 שנים ואז הדברים ייבחנו מחדש.

לאה ורון: אם זה יוגבל ל-3 שנים ייצא שבתום 3 שנים לא תהיה כל הגבלה על גיל.

אתי בנדלר: אלא אם כן הם יבואו ויבקשו.

לאה ורון: ואם הם לא יבואו?

לאה ורון: בתום 3 שנים לא תהיה מגבלה על גיל האדם שייסע ברכי-נוע, ולא זו הכוונה.

אמנון כהן: אני רוצה שתוקף כל התקנות יוגבל.

אמנון כהן: תוך 3 שנים נבחן את הדברים שוב.

אמנון כהן: תעשו עבודה לפני שתביאו תיקון לתקנות.

דוד טל: מר בן-נון, אין לך התנגדות, נכון?

אביהו בן-נון: אין לי התנגדות, להיפך, לדעתי יש טעם לבחון מחדש.

אביהו בן-נון: יבחנו למשל האם מבחינה מכנית הרכב לא יכול לנוע במהירות הגבוהה מ-13 קילומטר לשעה.

דוד טל: כפי שאמר היושב-ראש, נבחן את זה בעוד 3 שנים ואז אולי נגיע למסקנה שבאמת אפשר להגדיל את המהירות מ-13 קמ"ש ל-20 קמ"ש, וזה יהיה בסדר, כי לא קרתה שום תאונה, לא קרה שום דבר שיכול להפחיד אותנו ואז אפשר יהיה להעלות את המהירות.

שרית זוכוביצקי-אורי: אבל למה לבטל את כל ההסדר?

דוד טל: לכן אני מציע שכל התקנות יעמדו כאן על השולחן.

דוד טל: זה בסדר גמור.

אמנון כהן: אני מבקש לסיים את הדיון.

אמנון כהן: נשמע רק את תשובת המשטרה לחבר הכנסת טל.

רוני לוינגר: אנחנו נאכוף, כפי שאמרנו קודם, את מה שנקבע בתקנות לגבי נסיעה בכביש, כפי שנאכף לגבי קלנועית.

רוני לוינגר: לגבי עבירות אחרות נגבש אצלנו מדיניות.

רוני לוינגר: אם יש הפרעה לבטיחות וחוסר זהירות אנחנו נאכוף, כפי שאני יכול לאכוף נגד הולך רגל ונגד רוכב אופניים, על-ידי דוחות וקנסות.

אתי בנדלר: אני מציעה שגם תודיע לוועדה, תתייחס לכך שבכוונתכם להפוך את זה לעבירת קנס.

אתי בנדלר: כרגע אישור התקנות מחייב, אם רוצים לאכוף את זה, הגשת הזמנה לבית-משפט.

דוד טל: אי אפשר להוסיף כאן עוד קנס?

רוני לוינגר: לא, זה מופיע בתקנות אחרות.

עוזי יצחקי: במילא אנו נותנים – כפי שעשינו עם האפוד הזוהר – חודש להתארגן ולהתרגל.

אמנון כהן: חבר הכנסת טל, האם זה סיפק אותך פחות או יותר?

אמנון כהן: אין מאה אחוז אף פעם.

דוד טל: זה לא סיפק אותי, אבל ...

אמנון כהן: אנחנו מאשרים את תקנות התעבורה (תיקון מס' ...), התשס"ו-2006, עם התיקונים שהוכנסו.

אביהו בן-נון: לגבי הגבלת התוקף ל-3 שנים, האם נובע מכך שאחרי 3 שנים לא יהיו תקנות והכול ייעצר?

אמנון כהן: לא ייעצר שום דבר.

אמנון כהן: הם יבואו לכאן שוב לאשר את התקנות.

אביהו בן-נון: אני מציע שהתקנות יבואו לדיון נוסף רק אם יהיה שינוי, אחרת תוקפן יוארך אוטומטית.

דוד טל: הם יבואו לכאן וימסרו לנו דוח ואנחנו נחליט.

אמנון כהן: אין בכוונתנו לעצור את זה, אלא לבחון מחדש – את הגיל, המהירות, כלים חדשים שאולי יוכנסו.

לאה ורון: אבל בתום 3 שנים יפוג תוקף התקנות.

אביהו בן-נון: בהזדמנות זו, אני מבקש להודות לחברי הכנסת שדנו על התקנות בפגרה.

אתי בנדלר: חזקה על גופים אינטרסנטיים שייפנו לפני תום המועד למשרד התחבורה ויבקשו את חידוש התקנות.

אמנון כהן: אנחנו מאשרים את התקנות.

אמנון כהן: תודה רבה.

אמנון כהן: הישיבה נעולה.